Восенню 1965-га мяне перавялі інспектарам аддзела народнай асветы, хаця з-за нізкага заробку даводзілася весці ўрокі ў вячэрняй школе. Між іншым неўзабаве пачаліся вялікія перамены: адноўлены Шаркаўшчынскі раён, восенню 1966-га ўведзена СШ №2 на 640 вучняў, замест тэрытарыяльных упраўленняў улада вяртаецца райкаму КПБ. Адначасова адбываліся вялікія кадравыя перамяшчэнні і змяненні. У школах абнаўляліся праграмы і падручнікі па ўсіх прадметах. Пачалі ствараць вучэбныя кабінеты, аплочваць класнае кіраўніцтва, уводзіць пасады арганізатара выхаваўчай работы, першай яе заняла ў СШ №1 Жанна Сямёнаўна Карабань. Перавучвацца на практыцы пачаў і я: загадчык аддзела асветы В.К. Казлоў дазволіў весці два ўрокі фізікі на тыдні ў шостым класе СШ №1.